L'extraordinària escassetat de precipitacions durant part de l'any 2006 i principis del 2007 va provocar un important descens de les reserves d'aigua embassades i dels nivells dels aqüífers.
En conseqüència, per tal de garantir en la mesura que es pugui l'abastament domiciliari d'aigua, el Govern, fent ús de l'habilitació que conté l'article 31.2.c) del Text refós de la legislació en matèria d'aigües de Catalunya, aprovat pel Decret legislatiu 3/2003, de 4 de novembre, va dictar el Decret 84/2007, de 3 d'abril, d'adopció de mesures excepcionals i d'emergència en relació amb la utilització dels recursos hídrics.
Malgrat l'aplicació de les mesures que el Decret esmentat contenia, adreçades a reduir les dotacions i aplicar restriccions als diferents usos, les quals es feien més intenses en funció del volum de reserves disponibles als embassaments, i l'extraordinària resposta ciutadana en l'adopció de mesures d'estalvi, la persistent mancança de precipitacions durant la tardor del 2007 i les previsions meteorològiques corresponents no permetien preveure una millora de la situació de sequera a curt termini, la qual cosa feia necessari mantenir vigents les mesures establertes més enllà del 2007.
Per aquest motiu el Govern va aprovar el Decret 257/2007, de 27 de novembre, mitjançant el qual es prorrogava la vigència del Decret 84/2007, de 3 d'abril, fins a finals de l'any 2008.
Les pitjors previsions es van fer efectives, de manera que en el decurs del primer trimestre del 2008 els llindars de les reserves embassades es van situar al voltant del 20%, llindar per sota del qual s'entrava en situació d'emergència i en què ja es podia produir una afecció directa a l'abastament de la població.
El manteniment de les mesures prorrogades, juntament amb les precipitacions dels mesos de maig i juny, van permetre alleugerar la crítica situació soferta en algunes conques, les quals, tot i trobar-se en una situació millor, no es podia descartar que a curt termini es tornessin a situar en un escenari d'excepcionalitat.
Aquesta eventualitat va determinar que s'aprovés el Decret 108/2008, de 15 de maig, que modificava el Decret 84/2007, de 3 d'abril, per tal que l'entrada i la sortida dels escenaris d'excepcionalitat 1 i 2 i d'emergència no es produïssin de manera automàtica, i s'evités així una desactivació del Decret sense la deguda garantia i estabilitat en un escenari de normalitat.
Actualment hi continua havent conques, com les de cap de Creus i Costa Nord i la Muga, que no s'han vist beneficiades per les darreres precipitacions i que es troben en un escenari que frega l'emergència.
D'altra banda, si es donessin aportacions als embassaments similars a les dels anys 2007 i 2008, les conques del Ter-Llobregat es podrien situar per sota del llindar indicatiu d'entrada a l'excepcionalitat 1 si durant l'any 2009 no es posen marxa les actuacions d'emergència, mesures de control i contenció de la demanda que estableix el Decret 84/2007.
Afrontar i enervar, si és possible, un risc d'aquesta naturalesa continua requerint la solidaritat de tots els agents públics i privats i de la ciutadania.
Per tot l'anterior, es considera necessari mantenir la vigència del Decret 84/2007, i se n'ha d'aprovar una segona pròrroga fins al 31 de desembre de 2009.
Tractant-se d'una norma reglamentària que incorpora mesures de caràcter extraordinari, de conformitat amb la interpretació jurisprudencial, té un àmbit temporal concret i acotat, i atès que la seva vigència s'esgota el dia 31 de desembre de 2008, cal que la pròrroga estigui aprovada abans d'aquesta data.
Per tant, a proposta del conseller de Medi Ambient i Habitatge, amb l'informe favorable del Consell d'Administració de l'Agència Catalana de l'Aigua i amb la deliberació prèvia del Govern,
Pròrroga de la vigència del Decret 84/2007, de 3 d'abril, d'adopció de mesures excepcionals i d'emergència en relació amb la utilització dels recursos hídrics
Es prorroga la vigència del Decret 84/2007, de 3 d'abril, d'adopció de mesures excepcionals i d'emergència en relació amb la utilització dels recursos hídrics, fins al 31 de desembre de 2009.
Aquest Decret entrarà en vigor el dia 1 de gener de 2009.